নিজস্ব প্রতিবেদন : শহরে ফের বেপরোয়া বাসের ধাক্কায় আহত হলেন ২ জন। আহতদের মধ্যে একজন শিশুও রয়েছে। দুর্ঘটনাটি ঘটেছে টালিগঞ্জ রেলব্রিজের কাছে। দুর্ঘটনার পরই রেলব্রিজ এলাকায় রাস্তা অবরোধ করে উত্তেজিত জনতা। টালিগঞ্জ রেলব্রিজের কাছে পাড়ার এক দিদার সঙ্গে রাস্তা পার হয়ে স্কুলে যাচ্ছিল পুলকেশ নামে এক শিশু। সেইসময়ই ৪০বি রুটের একটি বাস তাদের ধাক্কা মারে। গুরুতর জখম হন দুজনেই। সঙ্গে সঙ্গেই তাঁদেরকে নিকবর্তী হাসপাতালে নিয়ে যাওয়া হয়। এদিকে দুর্ঘটনার পরই ক্ষোভে ফেটে পড়ে এলাকাবাসী। স্থানীয় বাসিন্দাদের অভিযোগ, ওই এলাকায় মাঝেমধ্যেই এধরনের দুর্ঘটনা ঘটে। দীর্ঘদিন ধরেই তাঁরা ওই এলাকা ট্রাফিস পুলিস পোস্টিংয়ের দাবি জানিয়ে আসছেন। কিন্তু এখনও পর্যন্ত কোনও উপযুক্ত ব্যবস্থা নেওয়া হয়নি। প্রশাসনের গাফিলতির ফল ভুগতে হচ্ছে সাধারণ মানুষকে। দুর্ঘটনার পরই ঘটনাস্থলে আসে বিশাল পুলিসবাহিনী। আটক করা হয়েছে অভিযুক্ত বাসচালককে। প্রসঙ্গত উল্লেখ্য, কিছুদিন আগেই চিংড়িঘাটায় দ্রুতগতিতে আসা বাসের চাকায় পিষ্ট হয়ে মৃত্যু হয় দুই কলেজছাত্রের।